LAKOSSÁGI TÁJÉKOZTATÓ A KÉMÉNYSEPRŐIPARI SORMUNKÁRÓL

A BM Országos Katasztrófavédelmi Főigazgatóság Gazdasági Ellátó Központjának tájékoztatása alapján Zalakaros Városban **2017. szeptember 1. – 2017. szeptember 10**. között kerül sor a 2017. évi kéményseprői sormunka elvégzésére.

A tervezett sormunka a kéményseprőipari szerv vagy kéményseprőipari szolgáltató megrendelés nélkül, rendszeres időközönként, tűzbiztonsági okból végzett ellenőrző tevékenysége, amely kiterjed az ingatlanhoz tartozó tüzelőberendezés égéstermékének elvezetésére szolgáló kémény (kémények), tartalékkémény, továbbá a bekötő- és összekötő elemek, valamint ezek tartozékainak átvizsgálására, szükség szerinti tisztítására, négyévenkénti műszaki felülvizsgálatára.

2016. július elsejétől ez a tevékenység a kéménytulajdonosok részére – a természetes személyek tulajdonában lévő ingatlanokhoz tartozó égéstermék-elvezetők esetében – a kéményseprő által megajánlott első két időpontban ingyenes.

A sormunka keretében a kéményseprő az alábbi feladatokat végzi el:

* az égéstermék-elvezető ellenőrzését, szükség szerinti tisztítását;
* az égéstermék-elvezető műszaki felülvizsgálatát;
* a tüzelőberendezés biztonságos működéséhez szükséges levegő utánpótlásának ellenőrzését, figyelembe véve a levegő-utánpótlást befolyásoló műszaki berendezések, vagy egyedi beavatkozások hatását is;
* az égéstermék paramétereinek ellenőrzését;
* az összekötőelem ellenőrzését és szükség szerinti tisztítását;
* a gáztüzelő-berendezés műszaki-biztonsági felülvizsgálata jogszabály szerinti megtörténtének ellenőrzését; valamint
* a szén-monoxid érzékelő berendezésre vonatkozó műszaki követelmények teljesülését, valamint az érzékelő működőképességét ellenőrzi.

A tervezett sormunka elvégzéséről és annak eredményeiről a kéményseprő [tanúsítványt](http://kemenysepres.katasztrofavedelem.hu/application/cache/dokumentumok/hivatalos_nyomtatvanyok/tanusitvany/tanusitvany_minta.pdf) állít ki, amelynek egy példányát az ügyfélnek igazolt módon átadja.

Kérjük a tisztelt lakosságot, hogy a sormunka elvégzése érdekében az égéstermék elvezetőhöz történő hozzáférést biztosítani szíveskedjenek.

 Zalakarosi Közös Önkormányzati Hivatal